Borodino
Store norske leksikon,Geografi,Verdens geografi,Europa,Russlands geografi
Borodino er en landsby i Russland, 140 kilometer vest for Moskva. Her stod 7. september 1812 et blodig og uavgjort slag mellom Russland, under general Mikhail Illarionovitsj Kutusov, og Frankrike under keiser Napoleon 1 Bonaparte.
Napoleon mønstret 130 000 mann med 500 kanoner mot Kutusovs 120 000 mann og 600 kanoner. Fra klokken seks om morgenen bølget slaget fram og tilbake langs en fem kilometer bred front. Utover ettermiddagen utviklet slaget seg til en kanonade, da det stadig mer utmattede infanteriet tapte sin gjennombruddskraft. Mot kvelden ebbet slaget ut, og i løpet av natta trakk Kutusov styrkene tilbake. Franskmennene hadde da 30 000 falne, mens de russiske tapene anslås til 45 000.Selv om Kutusov trakk seg tilbake og lot veien til Moskva åpen for Napoleon, regnes slaget ved Borodino som en seier i russisk historie, da det innledet tilintetgjørelsen av den franske armé på russisk jord. Les mer i Store norske leksikon Napoleonskrigene Russlands historie